Leggur ikki uppskot fyri Løgtingið um bummgjald–Eg er meiningsleyst at leggja uppskot fyri Løgtingið um, at bummgjaldið í Vágatunlinum skal takast av. Tað heldur Jørgen Niclasen, tingmaður fyri Fólkaflokkin og vágamaður. Seinastu tíðina hevur verið eitt eljustríð um bummgjaldið í Vágatunlinum. Tað stendur í lógini fyri tunnilin, at tá ið útveganarkostnaðurin er goldin, skal tunnilin latast landinum fyri einki. Men tað er ómøguligt at semjast um, hvat tað merkir. Jørgen Niclasen, og fleiri við honum, tvíhalda um, at útveganarkostnaðurin er sjálvt lánið í tunlinum, og tað er afturgoldið í hesum døgum. Teir siga eisini, at tað var hetta, sum lá í kortunum, tá ið lógin um tunnilin varð samtykt. Hinvegin hava bæði núverandi løgmaður, Aksel V. Johannesen, og fyrrverandi løgmaður, Kaj Leo Holm Johannesen, staðfest, at partapengarnir frá landinum hoyra eisini upp í útveganarkostnaðin og tí skulu teir eisini rindast aftur, áðrenn landið yvirtekur tunnilin. Tá ið Jørgen Niclasen bæði var landsstýrismaður í fíggjarmálum, og umsat Vágatunnilin í landsstýrinum, boðaði hann frá, at hann fór at leggja uppskot fyri Løgtingið, har tað varð skorið út í papp, at bummgjaldið skuldi avtakast, tá ið lánið varð goldið. Hetta var í 2014 men hann legði ongantíð nakað uppskot fram, og hann segði við okkum fyrr í vikuni, at tað var tí, at umsitingin í Fíggjarmálaráðnum kom til ta niðurstøðu, at støðan var so mikið greið, at tað var óneyðugt. Men støðan er kortini ikki greiðari enn so, enn at eljustríðið heldur fram.